b"\n_START_ARTICLE_\nJos\xc3\xa9 Ra\xc3\xbal Capablanca Graupera\n_START_SECTION_\nBiografia\n_START_PARAGRAPH_\nDescendia, per l\xc3\xadnia paterna, d'una fam\xc3\xadlia catalana arrelada a Cuba de feia molts anys on s'hi havia enriquit fins a formar part de la m\xc3\xa9s distingida burgesia de l'illa i, de part de mare, de catalans emigrats. Des de la infantesa, parl\xc3\xa0 catal\xc3\xa0 amb la mare i els familiars de la l\xc3\xadnia materna._NEWLINE_Va aprendre a jugar als escacs als quatre anys, veient com jugava el pare amb els amics. Va progressar r\xc3\xa0pidament, i als 13 anys va guanyar al millor jugador cub\xc3\xa0 del moment, Juan Corzo, i es va proclamar campi\xc3\xb3 de Cuba. Va estudiar als EUA, jugant paral\xc2\xb7lelament torneigs llampec, un dels quals guany\xc3\xa0 per davant del llavors campi\xc3\xb3 del m\xc3\xb3n Emanuel Lasker._NEWLINE_El 1909 va disputar un torneig contra l'estatunidenc Frank James Marshall, que derrot\xc3\xa0 espectacularment (+8 -1 =14). Gr\xc3\xa0cies a aquesta vict\xc3\xb2ria fou adm\xc3\xa8s en el torneig de Sant Sebasti\xc3\xa0 de 1911, que tamb\xc3\xa9 guany\xc3\xa0._NEWLINE_Va continuar la seva carrera com a diplom\xc3\xa0tic a l'ambaixada cubana de Sant Petersburg, ciutat on el 1914 va quedar segon en un torneig que guany\xc3\xa0 l'encara campi\xc3\xb3 mundial Emanuel Lasker._NEWLINE_La Primera Guerra Mundial li va limitar l'activitat escaquista, i nom\xc3\xa9s va jugar torneigs als Estats Units. L'any 1919 desafi\xc3\xa0 novament Lasker, a qui ja havia reptat el 1911 a un encontre pel campionat mundial._NEWLINE_Aquest encontre es va celebrar a l'Havana el 1921, i quan el resultat era favorable a Capablanca (+4 -0 =10), Lasker abandon\xc3\xa0, cedint aix\xc3\xad el t\xc3\xadtol al jugador cub\xc3\xa0._NEWLINE_Va perdre el t\xc3\xadtol en un matx el 1927 contra Aleksandr Alekhin, i no va tenir l'oportunitat de recuperar-lo perqu\xc3\xa8 el jugador rus es va negar sempre a la revenja._NEWLINE_El 1929 fou 2n al fort Torneig de Carlsbad (el campi\xc3\xb3 fou Aron Nimzowitsch)._NEWLINE_Va continuar jugant i guanyant nombrosos torneigs, com el de Nova York de 1931, i el de Nottingham de 1936, i representant Cuba a les Olimp\xc3\xadades d'escacs._NEWLINE__NEWLINE_Durant la darrera etapa de la seva vida donava classes d'escacs per emissores de r\xc3\xa0dio nord-americanes. _NEWLINE_Mor\xc3\xad als Estats Units el 1942."